Illemkódex • Az eljegyzésről és a házasságról - IrodalmiCentrifugA
895. § Aki eljegyzésen, vagy esküvőn vesz részt, rendszerint nagyobb társaság figyelmének középpontjába kerül. Épp ezért, akár vendég, akár a vőfély, akár a boldog vőlegény szerepe jut néked ilyen alkalomkor, kettőzött gonddal ügyelj arra, hogy mindenben megfelelj az illendőség előírásának.
A leánykérő
896. § Aki nem bizonyos afelől, hogy szíve választottja igent mond-e, jól teszi, ha levélben kéri meg a leány kezét. Mindenki számára kevésbbé kínos, ha írásban kap vagy ad kosarat.
897. § Úrileány soha nem beszél arról, hogy ő valakit is kikosarazott.
898. § Leánykérőbe az ember zsakettben, vagy legalább is sötét ruhában megy.
899. § Ily alkalommal sor kerülhet a személyi és anyagi viszonyok megbeszélésére és kívánatos is, hogy erre sor kerüljön. Jó ezeket a kérdéseket már ekkor félreérthetetlenül és részletesen tisztázni. Sok csalódásnak lehet ezzel elejét venni, sok olyan kellemetlen, sőt kínos jelenetnek, amely nem egyszer már a mézesheteket is megkeserítheti.
900. § A leány, amikor kezét megkérik, ne tartózkodjék a szobában.
Az eljegyzési értesítő
Ha a szülők beleegyeznek a házasságba, megfogalmazzák az eljegyzési értesítőt. Forma szempontjából legjobban az olyan eljegyzési értesítő felel meg, amelynek baloldalán a menyasszony szülei jelentik be lányuk eljegyeztetését, jobboldalán pedig a vőlegény.
902. § Gyakori eset manapság, hogy az eljegyzést maga a jegyespár jelenti be. Ezt nem lehet kifogásolni, ha a menyasszony önálló, független nő. De ebben az esetben is előkelőbb és családiasabb az imént említett kétoldalú eljegyzési jelentés.
903. § Az eljegyzési értesítő alakja ne legyen túlságosan nagy, betűi ne legyenek cikornyásak, agyondíszítettek.
904. § Az értesítés szétküldése előtt a jegyesek írják össze ismerőseik, barátaik és rokonaik névsorát. Legyen gondjuk rá, hogy ebből a névsorból ne maradjon ki senki sem.
905. § Közeli rokont levélben illik értesíteni.
https://centrifuga.blog.hu/api/trackback/id/tr264615525